Margrete Auken (SF), 2002-04-30:
Ja, det var 42 året før, og det er dramatisk højt i forhold til, at der ikke burde være nogen overhovedet, da vi har fjernet al anden trafik. Altså, hvis man kan få folk til at blive hjemme, har vi heller ingen ulykker, men alle ordførerne glemmer jo, at motorvejes sikkerhed skyldes, at man har fjernet al anden trafik, og det er en meget, meget dyr måde at lave færdselssikkerhed på.
Men til gengæld burde vi have den gevinst, at vi ikke havde dræbte og kvæstede.
Der var mange, jeg tror, det var over 300, alvorligt tilskadekomne sidste år, og det er en utrolig kynisk holdning at møde, at det her er bare noget, vi tager med.
Under valgkampen sagde jeg, at den borgerlige regering ville koste menneskeliv.
Da holdt jeg mig til, at det var, fordi man ikke ville gøre noget for at kontrollere.
Det var da ikke faldet mig ind, at sunde mennesker, som jeg stadig væk anset de fleste fra Venstre og De Konservative for at være, med hjertet i orden og da også hovedet, kunne gå ind og foreslå det her.
Det var da ikke faldet mig ind.
Jeg må indrømme, at efter den dér første vrede, man får, hvor man tænker: Ih, bare det er dem selv, det går ud over, så er næste tanke, at selv min værste fjende under jeg det ikke.
Det er så slemt.
Og vi kender alle sammen mennesker, går jeg ud fra, som har været ramt af ulykker i trafikken.
Alle sammen.
Tværtimod sidder man og snakker om, som hr. Helge Adam Møller lige har stået og sagt, at så stiger gennemsnitshastigheden.
Han ved jo udmærket godt, for han har ikke glemt alt, hvad han har lært i Færdselssikkerhedskommissionen, at hvis man øger gennemsnitshastigheden, får vi flere dræbte og tilskadekomne.
Det ved han.
Han ved også udmærket godt, at vi ikke har et tal på afledte virkninger, når folk kører fra motorvejen.
Det ved han også godt.
Men det, der sker nu, er, at nu kaster man sig ud i det her.
Og der er jo det frygtelige ved det, at trafikken er en dårlig pædagog, for det går godt, indtil det går forfærdelig galt.
Og så er det jo i mange tilfælde forfærdeligt for sent også at opdage det.
Og nu, hvor så mange mennesker er belastede af det her, og hvor Danmark ligger i en dårlig ende sammenlignet med Sverige, med Norge, med Holland, så kan jeg forstå, at det heller ikke er lande, vi vil sammenligne os med længere.
Nu er vi henne at have fat i Italien og Frankrig og så en række lande, som jeg ikke tidligere troede vi ville have sammenlignet os med, hvad angår færdselssikkerhed, men heller ikke Italien og Frankrig.
Og så har de altså den dér bløde plet, der hedder motorveje.
Men når ulykkestallet i øvrigt ikke er værre dér, så skyldes det, at der er så mange biler på dem, at de står stille.
Så er de jo ikke farlige.
Jeg synes altså, at Dansk Folkepartis forslag er grotesk.
Det er også, fordi det er så komisk.
Man siger, at vi skal flytte trafikken fra byerne ved at sætte hastigheden op på motorvejene.
Jamen det står der.
I min gruppe troede de det ikke; de troede, jeg gjorde nar.
De syntes, det var sådan min sædvanlige grove måde at hænge uskyldige mennesker ud på, men så måtte jeg læse op.
Det står der jo.
Og jeg vil godt sige, at det, som jeg virkelig frygter der kommer til at ske nu - ikke at det ligefrem bliver på det niveau, det tror jeg ikke sker; det tror jeg ikke bliver Venstres og De Konservatives niveau, det tror jeg dog ikke -
Jeg er spændt på, hvor meget der er kommet med over af kyndighed; der har faktisk ligget meget kompetence i Færdselssstyrelsen; der har ligget kompetence andre steder; Rådet for Trafiksikkerhedsforskning har haft det, de er nu lagt under Danmarks TransportForskning, de lå tidligere under Justitsministeriet, og så har de ligget under Trafikministeriet.
Men jeg er vidskræmt ved tanken om det, man stort set kan se af den viden, man har, sådan som jeg synes, argumenterne kan gå igennem.
Vi hørte, hvordan der blev reageret, da amtsvejinspektørerne var ude og sige, at motorvejene er ikke bygget til det, og det er altså ikke klaret med skilte; det jo noget med ramper, det er noget med synsfelter, og det er en masse andre meget, meget kostbare ting, hvis det skal ændres.
Og så sagde Venstres hr. Heiselberg, at han var da ligeglad med, hvad de dér amtsvejinspektører kom og sagde; det kan man gå til ugebladet Ingeniøren og læse om dér.
Han var da ligeglad.
Jeg under ikke hverken hr. Heiselberg eller Dansk Folkeparti, at det skal gå så ilde, at de selv bliver ramt.
Jeg synes, det er så slemt, fordi jeg har set det så mange gange, både i min egen omgangskreds og så i mit arbejde som præst.
Det er noget af det frygteligste, og det er unge mennesker.
Så oplever vi nu, at det her skal vi bare set bort fra, og jeg tror som sagt også, at vi kommer til at opleve, at vi står med en meget svagere vidensbasis.
Færdselssikkerhedskommissionen er endnu ikke blevet nedsat.
Og når jeg ser, hvad der sker med hr. Helge Adam Møller, som, så længe han sad som formand for Færdselssikkerhedskommissionen, dog kunne argumentere sammenhængende for, at vi skulle gøre noget ved det her, faktisk meget overbevisende, men nu bare står og taler for det her.
Og jeg har heller ikke hørt ham sige, at vi skal have øget kontrol.
Det er fuldstændig rigtigt, at det er alt for farligt for politiet at gå ud i de dér gale omstændigheder og skulle til at standse biler, og så vil det sige, at så taler vi om en automatisk hastighedskontrol. Men det er jo det værste, Venstre og De Konservative ved, ja, slet ikke på motorvejene, så dér vil de fremdeles have frie hastigheder.